A neveriacky len krútili hlavami, keď sa odhodlal a 23. mája na Volovec vyšiel.
BETLIAR. O dva dni už do redakcie telefonovali turisti, ktorí to videli a hovorili o chvályhodnom a obdivuhodnom čine. Šestnásty ročník Obecného výstupu na Volovec, na ktorý sa podujalo 125 ľudí, bol aj vďaka M. Plačkovi iný.
Ako drevorubač utrpel úraz
Milan Plačko mal ako drevorubač v lese úraz. Bolo to v roku 2005. Na nohu mu spadol strom. Výsledkom bola jej amputácia nad kolenom. Už po piatich mesiacoch bol však aj s protézou znovu v lese a chystal si drevo. Podľa toho, čo všetko stihol od úrazu, sa zdá, akoby sa naplno rozbehol až po amputácii.
"Nikdy predtým som napríklad nejazdil na motorke. Teraz mám skúter. Nikdy predtým som nešoféroval auto. Vlani som si urobil vodičák a mám aj auto, upravené na ručné ovládanie. Chodím normálne do práce a už som sa naučil s tou protézou aj bicyklovať," hovorí M. Plačko, ktorý neznáša sebaľútosť a ľutovať by ho vraj nemali ani iní.
"Keby sme nevedeli, čo sa mu stalo, tak ani nevieme, že chodí s protézou," hovoria ľudia z Betliara o plnohodnotnom živote M. Plačka. "Veď ja sa aj cítim zdravý," vyhlasuje M. Plačko.
Náročnejšie bolo zísť, než vystúpiť
K pochvalám na jeho adresu sa pripája aj starosta obce Július Farkašovský, ktorý výstup na Volovec absolvoval takisto. "Ja som ho obdivoval. Vyšiel až na najvyšší bod. Pohodlným krokom prejdete túru za dve, dve aj pol hodiny. Ale pre toho, kto má protézu, to je výkon. Klobúk dole!" vyhlásil.
M. Plačkovi organizátori udelili medailu, ktorú dostávali tí, ktorí cestu prešli za určitý čas. "Musím však povedať, že výstup na Volovec nebol taký namáhavý, ako cesta dole. Smerom na vrch ma ani raz nenapadlo, že som sa na to nemal dať. Mal som pri sebe dvoch kolegov, ktorí mi robili sprievod. Cestou dole som sa ich však miestami veru aj pridržiaval, pretože všetku záťaž som musel preniesť na zdravú nohu. Najnáročnejšie boli tie úzke, šmykľavé chodníčky a miesta, kde boli len skaly. Okrem toho, bál som sa, aby sa nezlomila protéza. Mám len obyčajnú, chýba mi lepšia, kvalitnejšia. Už som o ňu žiadal asi v polovici marca, všetky odporúčania mám, aj som absolvoval všelijaké testy, ale odpoveď mi ešte stále neprišla."
Mnohí neverili, že to zvládne
Vďaka kvalitnej protéze by Milan Plačko mohol robiť oveľa viac vecí, než robí už teraz, pretože chuť a silu na to má. Aj odhodlanie na boj s byrokraciou, úradníkmi a kadejakými papierovačkami, ktoré s vybavovaním protézy súvisia.
Na Volovec vystúpil prvýkrát od úrazu. "Chystal som sa už vlani, ale nebolo práve pekné počasie, tak som to neriskol. Teraz to vyšlo a ako som sa tešil na výstup, tak sa teším aj z toho, že som ho absolvoval. Hoci mnohí nechceli ani len veriť, že to urobím," zasmial sa.
Mimochodom, Obecný výstup na Volovec má tiež ušľachtilú myšlienku. Betliarčania začali s touto tradíciou, aby si takto spomínali na svojho rodáka, ktorý bol v máji 1992 nezmyselne zavraždený dvomi páchateľmi. "Začalo sa to hádkou v krčme, pri ktorej náš spoluobčan vôbec nebol. Len náhodou išiel okolo tej krčmy. A dostal nožom priamo do srdca," vysvetlil starosta.
Kamaráti na počesť svojho rodáka osadili na chate pod Volovcom aj pamätnú tabuľu.
Najdôležitejšie správy z východu Slovenska čítajte na Korzar.sme.sk.